Massiewe ontploffing by Denel-aanlegDie ontploffing Sondag laataand. (Foto: Reza/Twitter) ’n Groot ontploffing is Sondag laataand by die Rheinmetall Denel-depot in Somerset-Wes in die Wes-Kaap aangemeld. Die ontploffing het omstreeks 23:00 plaasgevind, waarna ŉ brand uitgebreek het. Geen beserings of sterftes is aangemeld nie. Jan-Patrick Helmsen, uitvoerende hoof van die aanleg, het Maandag bevestig dat ’n brand gisteraand in ’n magasyn by die aanleg uitgebreek het. “Die brand in die N86-magasyn is in bedwang gebring en geblus deur ons interne brandweer en die Stad Kaapstad se brand-en-reddingsdienste wat in ooreenstemming met al ons veiligheidsprotokolle gereageer het.” Helmsen sê die oorsaak van die ontploffing is nie in dié stadium bekend nie en die polisie is op die toneel om ondersoek in te stel. “’n Deeglike ondersoek sal gedoen word om die gebeure wat tot die ontploffing en gevolglike brand gelei het, vas te stel. Ons sal verdere inligting bekendmaak soos dit aan ons beskikbaar word.” Rhoda-Ann Bazier, ANC-raadslid, het vanoggend aan Maroela Media gesê verskeie gemeenskapslede het gisteraand ná die voorval buite die aanleg se hekke gestaan om te hoor wat binne gebeur het. Die nooddienste was toe reeds op die toneel, sê Bazier. Dít volg enkele dae nadat gemeenskapslede Vrydag buite die hekke betoog het oor werkers se veiligheid nadat agt werkers tydens ’n ontploffing in 2018 by die aanleg gesterf het. Derek Mans, sektorkoördineerder van verdediging en lugvaart by Solidariteit, het by navraag gesê geen werkers was gisteraand aan diens ten tyde van die ontploffing nie. Solidariteit is tans met sy eie ondersoek besig.